Ніжагародская вобласць

**Ніжагародская вобласць** — суб’ект Расійскай Федэрацыі, размешчаны ў цэнтры еўрапейскай часткі Расіі. На паўночным захадзе мяжуе з Кастрамской вобласцю, на паўночным усходзе — з Кіраўскай, на ўсходзе — з рэспублікамі Марый Эл і Чувашыя, на поўдні — з рэспублікай Мардовія, на паўднёвым захадзе — з Разанскай вобласцю, на захадзе — з Уладзімірскай і Іванаўскай абласцямі.

Плошча 76 900 км², насельніцтва 3445,3 тыс. чалавек (2005). Шчыльнасць насельніцтва: 44,8 чал./км² (2005), удзельная вага гарадскога насельніцтва: 78,3 % (2005).

У склад вобласці ўваходзіць 48 раёнаў, 28 гарадоў, 69 пасёлкаў гарадскога тыпу, 540 сельскіх адміністрацый і 4852 сельскіх населеных пункта. Адміністрацыйны цэнтр — горад Ніжні Ноўгарад. Акрамя яго буйнымі гарадамі з’яўляюцца Дзяржынск, Арзамас, Сароў.

Нацыянальны склад: рускія (94,96 %), татары (1,44 %), мардва (0,71 %), украінцы (0,69 %), чувашы (0,32 %).

## Геаграфія 
Ніжагародская вобласць выцягнута ў мерыдыяльным кірунку, яе працягласць з поўначы на поўдзень складае каля 400 км, а з захаду на ўсход у найбольш шырокай паўднёвай частцы — каля 300 км. Асноўныя адрозненні ў клімаце выяўляюцца па лініі поўнач-поўдзень, паміж лясным Заволжам і ўзнёслым Правабярэжжам.

### Карысныя выкапні 
Маюцца радовішчы торфу, фасфарытаў, жалезных руд. У басейне ракі П’яна ёсць буйное радовішча тытан-цырконіевых руд («чорныя пяскі»): Ітманаўская россып, агульныя запасы якой складаюць 67 млн м³, з іх забалансавыя — 4,9 млн м³, прагнозныя — 31,2 млн м³. Радовішча ўваходзіць у пяцёрку буйнейшых россыпных радовішчаў тытана і цырконія Расіі.

### Гідраграфія 
Рачная сетка вобласці густая і уключае звыш за 9000 рэкаў і ручаёў. Па яе тэрыторыі працякаюць найбуйнейшыя рэкі еўрапейскай часткі Расіі, як то Волга і яе правы прыток Ака. У ніжагародскім Заволжы працякаюць левыя прытокі Волгі — Вятлуга, Кержанец, Узола, Лінда. Яны нясуць свае воды сярод густых тайговых і змешаных лясоў.

## Гісторыя 
Утворана як вобласць РСФСР 14 студзеня 1929 года, да гэтага часу з’яўлялася Ніжагародскай губерняй.

## Насельніцтва 
Насельніцтва вобласці паводле вынікаў Усерасійскага перапісу насельніцтва 2010 года складае 3 310 562 чалавекі. Шчыльнасць насельніцтва — 43,2 чал/км². Найбуйнейшай нацыянальнай групай з’яўляюцца рускія (93,9 %), другой паводле велічыні — татары (1,3 %).

## Адміністрацыйны падзел 
* Арзамаскі раён г. Арзамас 
* Балахнінскі раён г. Балахна 
* Багародскі раён г. Багародск
* Вялікаболдзінскі раён в. Вялікае Болдзіна
* Вялікамурашкінскі раён в. Вялікае Мурашкіна
* Бутурлінскі раён в. Бутурліна 
* Вадскі раён в. Вад 
* Варнавінскі район в. Варнавіна 
* Вацкі раён в. Вача 
* Вятлускі раён в. Вятлуга 
* Вазнясенскі раён в. Вазнясенскае 
* Валадарскі раён г. Валадарск 
* Варатынскі раён в. Варатынец 
* Васкрасенскі раён в. Васкрасенскае 
* Выксенскі раён г. Выкса 
* Гагінскі раён в. Гагіна 
* Гарадзецкі раён г. Гарадзец 
* Дальнеканстанцінаўскі раён в. Дальняе Канстанцінава 
* Дзівееўскі раён в. Дзівеева 
* Княгінінскі раён г. Княгініна 
* Кавернінскі раён г. Каверніна 
* Краснабакаўскі раён в. Красныя Бакі 
* Краснаакцябрскі раён в. Уразаўка 
* Кстоўскі раён г. Кстова 
* Кулябацкі раён г. Кулябакі 
* Лукаянаўскі раён г. Лукаянаў 
* Лыскаўскі раён г. Лыскава 
* Навашынскі раён г. Навашына 
* Паўлаўскі раён г. Паўлава 
* Першамайскі раён г. Першамайск
* Перавозскі раён г. Перавоз 
* Пільнінскі раён в. Пільна 
* Пачынкаўскі раён в. Пачынкі 
* Сямёнаўскі раён г. Сямёнаў
* Сяргацкі раён г. Сяргач 
* Сечанаўскі раён в. Сечанава 
* Сакольскі раён в. Сакольскае 
* Сасноўскі раён в. Сасноўскае 
* Спаскі раён в. Спаскае 
* Тонкінскі раён в. Тонкіна 
* Таншаеўскі раён в. Таншаева 
* Урэнскі раён г. Урэнь 
* Чкалаўскі раён г. Чкалаўск 
* Шарангійскі раён в. Шаранга 
* Шаткоўскі раён в. Шаткі 
* Шахунскі раён г. Шахунья
Маецца некалькі паселішчаў, якія падпарадкаваныя вобласці. Напрыклад гарадская акруга Бор.

## Эканоміка 
### Прамысловасць 
Асноўныя галіны прамысловасці — машынабудаванне, пераробная чорная металургія, лясная, цэлюлозна-папяровая, лёгкая, харчовая і хімічная прамысловасць.

### Сельская гаспадарка 
У вобласці вырошчваюцца жыта, авёс, ячмень, пшаніца, грэчка, цукровыя буракі, лён-даўгунец. Апрацоўваюць цыбулю і бульбу.

## Вядомыя асобы 
* Аляксей Фёдаравіч Брагін
* Сяргей Аляксандравіч Усанаў (нар. 1948) — біяхімік

## Спасылкі 
* Афіцыйны сайт